CELEX: 52021PC0209
Language: sk
Date: 2021-04-29
Title: Návrh VYKONÁVACIE ROZHODNUTIE RADY, ktorým sa Holandsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES

EURÓPSKA KOMISIA
            V Bruseli29. 4. 2021
            COM(2021) 209 final
            2021/0108(NLE)
            Návrh
            VYKONÁVACIE ROZHODNUTIE RADY, 
            ktorým sa Holandsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Zdaňovanie energetických výrobkov a elektriny v Únii sa upravuje smernicou Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                     1
                   (ďalej len „smernica o zdaňovaní energie“ alebo „smernica“).
               
               
                  Podľa článku 19 ods. 1 smernice môže Rada okrem ustanovení stanovených najmä v jej článkoch 5, 15 a 17 jednomyseľne na návrh Komisie povoliť ktorémukoľvek členskému štátu zaviesť aj ďalšie oslobodenia od dane alebo daňové úľavy z osobitných politických dôvodov.
               
               
                  Holandsko požiadalo o povolenie uplatňovať počas obdobia šiestich rokov zníženú sadzbu dane na elektrinu dodávanú zariadeniam na zásobovanie elektrinou z pobrežnej elektrickej siete, ktoré dodávajú elektrinu kotviacim plavidlám iným než súkromné športové plavidlá. Cieľom tohto návrhu je udeliť takéto povolenie na základe výnimky, ktorá by v zmysle žiadosti platila do 30. júna 2027.
               
               
                  Holandské orgány listom z 10. augusta 2020 informovali Komisiu o svojom zámere uplatňovať toto opatrenie.
               
               
                  Holandsko žiada o povolenie uplatňovať zníženú sadzbu dane vo výške 0,50 EUR/MWh, ktorá sa rovná minimálnej sadzbe zdanenia dodávok elektriny zariadeniam, ktoré úplne alebo takmer úplne (90 % alebo viac) zásobujú elektrinou plavidlá, ktoré nie sú súkromnými športovými plavidlami. Znížená sadzba sa bude uplatňovať len vtedy, ak má zariadenie priame pripojenie na elektrickú sieť, aby sa zabezpečilo správne uplatňovanie zníženej sadzby.
               
               
                  Požadované obdobie platnosti je od 1. júla 2021 do 30. júna 2027, čo nepresahuje maximálne obdobie povolené článkom 19 smernice o zdaňovaní energie.
               
               
                  Cieľom tejto úľavy je vytvorenie hospodárskeho stimulu na zavádzanie a využívanie elektriny z pobrežnej elektrickej siete, aby sa podporili udržateľné prístavy a udržateľná lodná doprava, znížilo sa znečistenie ovzdušia v prístavných mestách, zlepšila kvalita miestneho ovzdušia a znížil hluk v záujme zdravia obyvateľov.
               
               
                  Cieľom opatrenia, ktoré plánuje zaviesť Holandsko, je taktiež znížiť celkový environmentálny vplyv vodnej dopravy.
               
               
                  Požadovaným opatrením Holandsko zamýšľa stimulovať využívanie elektriny z pobrežnej elektrickej siete pokladanej za alternatívu, ktorá menej znečisťuje životné prostredie v porovnaní s výrobou elektriny na palube plavidiel kotviacich v prístave. Ako sa uvádza v žiadosti, znížená sadzba dane pre odberateľov bude 0,50 EUR/MWh. Ide o minimálnu sadzbu pre elektrinu, ako sa uvádza v článku 10 ods. 1 a v tabuľke C prílohy I k smernici. Vzhľadom na degresívnu štruktúru dane z energie bude relatívna výhoda vyššia pre prevádzkovateľov (a používateľov) zariadení s relatívne nízkou spotrebou.
               
               
                  Na druhej strane sú podľa článku 14 ods. 1 písm. c) smernice o zdaňovaní energie členské štáty povinné oslobodiť od dane energetické výrobky používané na výrobu elektriny na palube lodí kotviacich v prístavoch, ako aj takto vyrobenú elektrinu. Podľa článku 15 ods. 1 písm. f) smernice, ktorá bola transponovaná do holandského práva, sa oslobodenie od dane môže uplatniť aj v prípade energetických výrobkov používaných na výrobu elektriny na palube lodí určených na plavbu v rámci vnútrozemských vôd a v prípade takto vyrobenej elektriny.
               
               
                  Holandské orgány uviedli, že daňová úľava sa uplatňuje na všetky lode okrem súkromných športových plavidiel, čo znamená, že zo zníženia dane môžu mať prospech všetky lode plaviace sa na obchodné účely bez ohľadu na veľkosť alebo štát vlajky. V niektorých prístavoch platia zákazy používania generátorov v prípade vnútrozemskej lodnej dopravy.
               
               
                  Ako sa uvádza v žiadosti, v odvetví vnútrozemskej vodnej dopravy väčšina z približne 12 500 vnútroštátnych a medzinárodných vnútrozemských lodí využíva elektrinu z pobrežnej elektrickej siete, ktorá je dostupná vo väčšine kotvísk pozdĺž hlavných koridorov. V námornom sektore existuje v súčasnosti len veľmi málo zariadení na zásobovanie elektrinou z pobrežnej elektrickej siete, takže ich využívanie väčšími námornými loďami sa obmedzuje na jednu loď ro-ro a na rybárske lode (plavidlá s vlečnou sieťou) v prístavoch Scheveningen a IJmuiden. Holandské orgány však plánujú zlepšiť dostupnosť elektriny z pobrežnej elektrickej siete pre námorné lode.
               
            
            
               Toto opatrenie nemôžu využívať podniky, ktoré sú vo finančných ťažkostiach, ani podniky, na ktoré sa vzťahujú príkazy na vymáhanie na základe predchádzajúceho rozhodnutia Komisie, ktorým sa opatrenie pomoci vyhlasuje za protiprávne a nezlučiteľné s vnútorným trhom.
            
            
               Ročné rozpočtové výdavky sa odhadujú na 1 milión EUR.
            
            
               
                  Holandsko požiadalo o udelenie povolenia od 1. júla 2021 do 30. júna 2027, čo nepresahuje maximálne obdobie povolené článkom 19 ods. 2 smernice.
               
               
                  Uvedenou daňovou úľavou chce Holandsko stimulovať príslušných prevádzkovateľov, aby rozvíjali výrobu elektriny z pobrežnej elektrickej siete a využívali ju, a to s cieľom znížiť vzduchom prenášané emisie a hluk zo spaľovania palív kotviacimi plavidlami, ako aj emisie CO2. Uplatňovaním zníženej sadzby dane by sa posilnila konkurencieschopnosť elektriny z pobrežnej elektrickej siete oproti spaľovaniu lodných palív na palube, ktoré je od dane oslobodené.
               
            
         
         
            
               •Súlad s existujúcimi ustanoveniami v tejto oblasti politiky
            
            
               
                  Zdanenie elektriny upravuje smernica o zdaňovaní energie 2003/96/ES, najmä jej článok 10. V článku 14 ods. 1 písm. c) sa stanovuje povinné oslobodenie od dane v prípade energetických výrobkov na účely plavby, ako aj v prípade elektriny vyrábanej na palube plavidla. Článkami 5, 15 a 17 sa stanovuje možnosť členských štátov uplatňovať odstupňovanie daní vrátane oslobodenia od daní a daňových úľav na určité použitia elektrickej energie. Týmito ustanoveniami ako takými sa však nestanovuje znížené zdaňovanie elektriny z pobrežnej elektrickej siete.
               
               
                  Opatrenie predstavuje štátnu pomoc a patrí do rozsahu pôsobnosti právnych predpisov EÚ v tejto oblasti, najmä do rozsahu pôsobnosti nariadenia Komisie 651/2014/EÚ
                     2
                  .
               
            
            
               Ustanovenia smernice o zdaňovaní energie
            
            
               
                  Článok 19 ods. 1 prvý pododsek smernice znie takto:
               
               
                  Okrem ustanovení stanovených v predchádzajúcich článkoch, najmä v článkoch 5, a 15 a 17, Rada môže na návrh Komisie ktorémukoľvek členskému štátu jednomyseľne povoliť zavedenie ďalších oslobodení od dane alebo daňových úľav z osobitných politických dôvodov.
               
               
                  Prostredníctvom predmetnej daňovej úľavy sa holandské orgány usilujú dosiahnuť cieľ spočívajúci v podpore takého spôsobu uspokojovania energetických potrieb lodí kotviacich v prístavoch, ktorý je menej škodlivý pre životné prostredie, a zlepšiť tak kvalitu miestneho ovzdušia a znížiť hluk. Komisia už odporučila používanie elektriny z pobrežnej elektrickej siete ako alternatívu k výrobe elektriny na palube kotviacich plavidiel, a uznala tak jej výhody z hľadiska ochrany životného prostredia
                     3
                  . Príjemcom by sa účtovala minimálna sadzba dane EÚ za elektrinu podľa smernice o zdaňovaní energie vo výške 0,50 EUR/MWh, čím sa môže prispieť k dosiahnutiu stanovených cieľov politiky.
               
               
                  O možnosti zavedenia priaznivejšieho daňového zaobchádzania v prípade elektriny z pobrežnej elektrickej siete možno uvažovať na základe článku 19 smernice, keďže jeho účelom je umožniť členským štátom zaviesť ďalšie oslobodenia od dane alebo daňové úľavy z osobitných politických dôvodov.
               
               
                  Holandsko požiadalo o uplatňovanie opatrenia na maximálne obdobie povolené článkom 19 ods. 2 smernice (t. j. 6 rokov). Obdobie uplatňovania výnimky by malo byť v zásade dostatočne dlhé na to, aby prevádzkovateľov prístavov a dodávateľov elektriny neodradilo od toho, aby začali uskutočňovať potrebné investície do zariadení na zásobovanie elektrinou z pobrežnej elektrickej siete alebo aby v nich pokračovali. Toto obdobie poskytne maximálnu možnú právnu istotu aj prevádzkovateľom lodí, ktorí musia plánovať svoje investície do palubného vybavenia.
               
            
            
               Výnimka by však nemala ohroziť budúci vývoj existujúceho právneho rámca a mala by zohľadňovať nadchádzajúcu revíziu smernice o zdaňovaní energie a možnosť, že Rada prijme právny akt na základe návrhu Komisie na zmenu smernice o zdaňovaní energie. Toto preskúmanie nadväzuje na hodnotenie smernice o zdaňovaní energie
                  4
                a závery Rady o rámci EÚ pre zdaňovanie energie z 28. novembra 2019
                  5
               . Rada vo svojich záveroch vyzvala Komisiu, aby analyzovala a vyhodnotila prípadné možnosti s cieľom včas zverejniť návrh na revíziu smernice o zdaňovaní energie. Okrem toho vyzvala Komisiu, aby venovala osobitnú pozornosť rozsahu pôsobnosti smernice, minimálnym sadzbám, konkrétnym daňovým úľavám a oslobodeniam od daní.
            
            
            
               Za daných okolností sa zdá vhodné udeliť povolenie na požadované obdobie, avšak platnosť výnimky by mala byť podriadená nadobudnutiu účinnosti všeobecných ustanovení v tejto oblasti ešte pred koncom júna 2027.
            
            
            
               
                  Pravidlá štátnej pomoci
               
               
                  Znížená sadzba dane vo výške 0,50 EUR/MWh, ktorú predpokladajú holandské orgány, zodpovedá minimálnej úrovni EÚ pre zdanenie elektriny používanej na podnikateľské účely podľa článku 10 smernice 2003/96/ES.
               
               
                  Zdá sa, že toto opatrenie teda patrí do pôsobnosti článku 44 nariadenia Komisie 651/2014/EÚ, v ktorom sa stanovujú podmienky, za akých môže byť pomoc vo forme úľav na environmentálnych daniach podľa smernice 2003/96/ES oslobodená od povinnosti notifikovať štátnu pomoc. V tomto štádiu však nie je možné stanoviť, či sú všetky podmienky stanovené v uvedenom nariadení splnené a či návrh vykonávacieho rozhodnutia Rady nemá vplyv na povinnosť členského štátu zabezpečiť súlad s pravidlami štátnej pomoci, najmä v prípade oslobodenej pomoci, v pôsobnosti nariadenia Komisie 651/2014/EÚ.
               
               
                  Holandské orgány vo svojej žiadosti uvádzajú, že budú Komisiu o opatrení informovať do 20 pracovných dní od nadobudnutia jeho účinnosti.
               
            
            
               •Súlad s ostatnými politikami Únie
            
            
               
                  Politika v oblasti životného prostredia a zmeny klímy
               
               
                  Požadované opatrenie sa týka najmä politiky EÚ v oblasti životného prostredia a zmeny klímy. Keďže toto opatrenie pomôže obmedziť spaľovanie lodných palív na palube plavidiel v prístavoch, prispeje k cieľu zlepšenia kvality miestneho ovzdušia a zníženia hluku. V článku 13 smernice 2008/50/ES o kvalite okolitého ovzdušia
                     6
                   sa od členských štátov vyžaduje, aby zabezpečili, aby boli úrovne viacerých látok znečisťujúcich ovzdušie nižšie ako limitné hodnoty, cieľové hodnoty a aby sa dodržiavali ďalšie normy v oblasti kvality ovzdušia stanovené v smernici. Na základe týchto povinností musia členské štáty v prípade potreby hľadať riešenia problémov, ako sú emisie z lodí kotviacich v prístavoch, a je možné, že v prístavoch čeliacich takýmto problémom sa využívanie elektriny z pobrežnej elektrickej siete podporuje ako jeden aspekt celkovej stratégie pre kvalitu ovzdušia. Používanie elektriny z pobrežnej elektrickej siete sa podporuje aj v smernici (EÚ) 2016/802
                     7
                  , ktorou sa upravuje obsah síry v lodných palivách. Prispelo by aj k splneniu požiadaviek na depozíciu dusíka podľa smernice 92/43/EHS o ochrane prirodzených biotopov a voľne žijúcich živočíchov a rastlín. Holandské orgány v tejto súvislosti očakávajú, že miestne emisie látok znečisťujúcich ovzdušie (NOx, SOx, PM10, PM2,5) z výroby elektriny na palube by sa mohli znížiť o 95 % využívaním elektriny z pobrežnej elektrickej siete.
               
            
         
         
            
               
                  Opatrením by sa podporilo využívanie elektriny z pobrežnej elektrickej siete s cieľom prispieť k udržateľným prístavom a udržateľnej lodnej doprave. To je v súlade s politickými ambíciami EÚ. Využívanie elektriny z pobrežnej elektrickej siete v európskych prístavoch je jedným z navrhovaných opatrení na dosiahnutie ambicióznych cieľov stanovených v európskej zelenej dohode.
               
               
                  Dané opatrenie pravdepodobne povedie aj k zníženiu emisií CO2, pretože štruktúra zdrojov na výrobu elektriny z pobrežnej elektrickej siete je z dôvodu vyššej účinnosti systému a rozdielu v používaných vstupných palivách menej náročná na spotrebu uhlíka než elektrina vyrábaná na palube spaľovaním lodných palív. V tejto súvislosti holandské orgány zdôraznili, že keďže skutočné úspory emisií CO2 závisia od kvality použitej elektriny, vzhľadom na holandskú štruktúru zdrojov na výrobu elektriny by odhadované úspory predstavovali 28 % až 67 % v závislosti od zaťaženia generátorov, pričom v budúcnosti sa očakáva nárast tohto podielu.
               
               
                  Energetická politika
               
               
                  Opatrenie je v súlade so smernicou 2014/94/EÚ o zavádzaní infraštruktúry pre alternatívne palivá
                     8
                  , ktorá sa zaoberá otázkou inštalovania zariadení na zásobovanie elektrinou z pobrežnej elektrickej siete v prístavoch, kde je dopyt po takýchto zariadeniach a náklady nie sú neprimerané v porovnaní s prínosmi vrátane prínosov pre životné prostredie. Uznalo sa aj za cieľ spoločného záujmu pre poskytnutie štátnej pomoci podľa článku 107 ods. 1 ZFEÚ
                     9
                  .
               
               
                  Na tomto mieste je potrebné pripomenúť, že významným dôvodom nepriaznivého konkurenčného postavenia elektriny z pobrežnej elektrickej siete je skutočnosť, že jej alternatíva, t. j. elektrina vyrábaná na palube plavidiel v čase, keď sa nachádzajú v námorných prístavoch, je v súčasnosti úplne oslobodená od dane: od dane sú oslobodené nielen lodné palivá spaľované pri výrobe elektriny, čo zodpovedá bežnej situácii podľa článku 14 ods. 1 písm. a) smernice 2003/96/ES, ale aj samotná elektrina vyrábaná na palube plavidiel [pozri článok 14 ods. 1 písm. c) smernice 2003/96/ES]. Hoci posledné uvedené oslobodenie by sa ako také mohlo považovať len za ťažko zlučiteľné s cieľmi Únie v oblasti životného prostredia, zohľadňuje praktické aspekty. Zdanenie elektriny vyrábanej na palube by si v skutočnosti vyžadovalo vyhlásenie majiteľa – často usadeného v tretej krajine – alebo prevádzkovateľa plavidla o množstve spotrebovanej elektriny. V uvedenom vyhlásení by sa ďalej musel určiť podiel elektriny spotrebovanej v teritoriálnych vodách členského štátu, v ktorom je daň splatná. Vyhotovovanie takýchto vyhlásení pre každý členský štát, ktorého teritoriálnych vôd sa to týka, by pre majiteľov plavidiel znamenalo obrovskú administratívnu záťaž. Podobné hľadiská sa uplatňujú na vnútrozemskú plavbu a voliteľné daňové zaobchádzanie stanovené v článku 15 ods. 1 písm. f) smernice (skutočne uplatňované Holandskom). Za týchto okolností môže byť odôvodnené nepenalizovať menej znečisťujúcu alternatívu, ktorú predstavuje elektrina z pobrežnej elektrickej siete, tak, že sa Holandsku povolí uplatňovať zníženú sadzbu dane.
               
               
                  Dopravná politika
               
               
                  Opatrenie je v súlade s odporúčaním Komisie 2006/339/ES týkajúcim sa podpory využívania pobrežnej elektrickej siete pre lode kotviace v prístavoch Spoločenstva
                     10
                   a s oznámením Komisie Strategické ciele a odporúčania pre politiku EÚ v oblasti námornej dopravy
                     11
                  .
               
               
                  Vnútorný trh a spravodlivá hospodárska súťaž
               
               
                  Z hľadiska vnútorného trhu a spravodlivej hospodárskej súťaže sa opatrením len zmenšuje existujúca daňová deformácia medzi obomi konkurenčnými zdrojmi elektriny pre kotviace lode, t. j. výrobou elektriny na palube a elektrinou z pobrežnej elektrickej siete, ktorá je spôsobená oslobodením lodných palív od dane.
               
               
                  Pokiaľ ide o hospodársku súťaž medzi prevádzkovateľmi plavidiel, najprv treba spomenúť, že v súčasnosti elektrinu z pobrežnej elektrickej siete komerčne využíva málo plavidiel. K významnému narušeniu hospodárskej súťaže by preto mohlo dôjsť len medzi plavidlami využívajúcimi požadované opatrenie, ktoré prešli na elektrinu z pobrežnej elektrickej siete, a ostatnými plavidlami, ktoré budú naďalej využívať výrobu elektriny na palube. Hoci presné odhady nákladov závisia v rozhodujúcej miere od vývoja cien ropy, a robia sa preto veľmi ťažko, z najnovších dostupných posúdení vyplýva, že z celkového hľadiska by vo väčšine prípadov ani úplné oslobodenie od dane neznížilo prevádzkové náklady na elektrinu z pobrežnej elektrickej siete pod úroveň nákladov na výrobu elektriny na palube
                     12
                  , a v žiadnom prípade by preto pre prevádzkovateľov plavidiel využívajúcich elektrinu z pobrežnej elektrickej siete nepredstavovalo významnú konkurenčnú výhodu voči prevádzkovateľom využívajúcim výrobu elektriny na palube. V tomto prípade možno významné narušenie uvedeného typu očakávať o to menej, že Holandsko má v úmysle dodržiavať minimálnu úroveň zdanenia elektriny používanej na podnikateľské účely predpísanú v smernici 2003/96/ES.
               
               
                  Okrem toho, ako už bolo uvedené, prevádzkovatelia lodí, ktorí odoberajú elektrinu z pobrežnej elektrickej siete zdanenú na minimálnej úrovni stanovenej v smernici 2003/96/ES, v zásade nezískajú hospodársku výhodu oproti prevádzkovateľom, ktorí si vyrábajú vlastnú elektrinu na palube, pretože táto elektrina je oslobodená od dane. Znížená sadzba pre elektrinu z pobrežnej elektrickej siete zníži rozdiel v daňovom zaobchádzaní s elektrickou energiou z pobrežnej elektrickej siete a (minerálnymi) energetickými výrobkami používanými na výrobu elektriny na palube.
               
               
                  Dodávatelia elektrickej energie podliehajú dani z energie a príplatku za energiu z udržateľných zdrojov (Opslag Duurzame Energie, ODE). Vo svojom daňovom priznaní k dani z energie priamo uplatňujú zníženú sadzbu. Priamymi príjemcami sú prevádzkovatelia zariadení, ktorí dodávajú elektrinu plavidlám kotviacim v prístave. Očakáva sa, že prevádzkovatelia prenesú celú finančnú výhodu alebo jej časť na používateľov elektriny z pobrežnej elektrickej siete, ktorými sú vlastníci vnútrozemských plavidiel a námorných lodí. Existujúci používatelia a ich zástupcovia budú trvať na tom, že je v záujme prístavných orgánov zabezpečiť finančnú atraktívnosť elektriny z pobrežnej elektrickej siete pre používateľov.
               
               
                  Okrem toho bude prístup k elektrine z pobrežnej elektrickej siete dostupný pre predmetné lode bez ohľadu na ich štát vlajky bez toho, aby to viedlo k výhodnejšiemu daňovému zaobchádzaniu s vnútroštátnymi hospodárskymi subjektmi v porovnaní s ich konkurentmi z ostatných členských štátov EÚ.
               
               
                  Pokiaľ ide o hospodársku súťaž medzi prístavmi, možno očakávať, že akýkoľvek prípadný vplyv na obchod medzi členskými štátmi, ktorý by mohol vzniknúť, ak by plavidlá upravili svoje trasy z dôvodu možnosti spotrebovávať elektrinu z pobrežnej elektrickej siete so zníženou sadzbou dane, bude zanedbateľný. V situácii, keď (ako bolo predtým uvedené) sa napriek zníženiu dane využívanie elektriny z pobrežnej elektrickej siete minimálne v krátkodobom horizonte pravdepodobne nestane hospodárnejšie ako výroba elektriny na palube, nie je ani pravdepodobné, že toto zníženie dane v prípade elektriny z pobrežnej elektrickej siete významne naruší hospodársku súťaž medzi prístavmi tým, že plavidlá navedie na zmenu trasy v závislosti od dostupnosti takejto možnosti. Holandské orgány tvrdia, že voľba prístavov závisí skôr od miesta určenia nákladu než od nižších nákladov na kotvenie vyplývajúcich z daňovej úľavy v prípade elektriny z pobrežnej elektrickej siete.
               
               
                  Ak nedôjde k významným zmenám súčasného rámca a súčasnej situácie, je vzhľadom na časový rámec pre navrhované povolenie na uplatňovanie zníženej sadzby dane nepravdepodobné, že analýza vykonaná v predchádzajúcich odsekoch sa zmení pred dátumom uplynutia platnosti opatrenia.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 19 smernice Rady 2003/96/ES.
               
            
            
               •Subsidiarita (v prípade inej ako výlučnej právomoci)
            
            
               
                  Oblasť nepriameho zdaňovania, na ktorú sa vzťahuje článok 113 ZFEÚ, nie je sama osebe vo výlučnej právomoci Európskej únie v zmysle článku 3 ZFEÚ.
               
            
         
         
            
               
                  Podľa článku 19 smernice 2003/96/ES však bola Rade v rámci sekundárnych právnych predpisov udelená výlučná právomoc povoliť členskému štátu zavedenie ďalších oslobodení od dane alebo daňových úľav v zmysle uvedeného ustanovenia. Členské štáty preto nemôžu Radu nahradiť. Z uvedených skutočností vyplýva, že zásada subsidiarity sa na predkladané vykonávacie rozhodnutie neuplatňuje. V každom prípade, keďže tento akt nie je návrhom legislatívneho aktu, nemal by byť postúpený národným parlamentom podľa protokolu č. 2 k zmluvám na preskúmanie dodržiavania zásady subsidiarity.
               
            
            
               •Proporcionalita
            
            
               
                  Návrh je v súlade so zásadou proporcionality. Daňová úľava nepresahuje rámec nevyhnutný na dosiahnutie predmetného cieľa.
               
            
            
               •Výber nástroja
            
            
               
                  Navrhovaným nástrojom je vykonávacie rozhodnutie Rady. V článku 19 smernice 2003/96/ES sa stanovuje iba tento druh opatrenia.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Toto opatrenie si nevyžaduje hodnotenie existujúcich právnych predpisov.
               
            
            
               •Konzultácie so zainteresovanými stranami
            
            
               
                  Tento návrh vychádza zo žiadosti, ktorú predložilo Holandsko, a týka sa iba tohto členského štátu.
               
            
            
               •Získavanie a využívanie expertízy
            
            
               
                  Externá expertíza nebola potrebná.
               
            
            
               •Posúdenie vplyvu
            
            
               
                  Tento návrh sa týka povolenia pre konkrétny členský štát na jeho vlastnú žiadosť a nevyžaduje si posúdenie vplyvu.
               
               
                  Informácie, ktoré Holandsko poskytlo, naznačujú, že opatrenie bude mať obmedzený vplyv na príjmy z dane a sadzba dane z elektriny z pobrežnej elektrickej siete bude stále vyššia ako minimálna úroveň zdaňovania stanovená v smernici 2003/96/ES. Holandsko očakáva, že opatrenie bude mať pozitívny vplyv na dosiahnutie jeho cieľov v oblasti životného prostredia a predovšetkým zlepšovanie kvality miestneho ovzdušia a zníženie hluku v prístavných mestách.
               
               
                  Presnejšie sa podľa holandských orgánov v nasledujúcich rokoch na základe odhadov daňových výdavkov vyplývajúcich z opatrenia očakáva strata 1 milión EUR ročne.
               
               
                  Zároveň môže dôjsť k významným environmentálnym prínosom. Holandské orgány zdôraznili, že keďže skutočná úspora emisií CO2 závisí od kvality použitej elektrickej energie, odhadované úspory by sa pohybovali od 28 % do 67 % v závislosti od zaťaženia generátorov, pričom tento podiel by sa mal v budúcnosti zvýšiť. Holandské orgány okrem toho očakávajú, že miestne emisie látok znečisťujúcich ovzdušie z výroby elektriny na palube by sa mohli znížiť o 95 %; výrazne by sa mohol znížiť aj hluk, úrovne vibrácií a depozície dusíka.
               
            
            
               •Regulačná vhodnosť a zjednodušenie
            
            
               
                  Týmto opatrením sa nestanovuje zjednodušenie. Je výsledkom žiadosti, ktorú predložilo Holandsko, a týka sa iba tohto členského štátu.
               
            
            
               •Základné práva
            
         
         
            
               
                  Opatrenie nemá žiadny vplyv na základné práva.
               
            
            
               4.VPLYV NA ROZPOČET
            
            
               
                  Toto opatrenie nepredstavuje pre Úniu finančnú ani administratívnu záťaž. Návrh preto nemá vplyv na rozpočet Európskej únie.
               
            
            
               5.ĎALŠIE PRVKY
            
            
               ••Plány vykonávania, spôsob monitorovania, hodnotenia a podávania správ
            
            
               
                  Plán vykonávania nie je potrebný. Tento návrh sa týka povolenia na daňovú úľavu pre konkrétny členský štát na jeho vlastnú žiadosť. Poskytuje sa na obmedzené obdobie do 30. júna 2027. Uplatniteľná sadzba dane sa bude rovnať minimálnej úrovni zdanenia stanovenej v smernici o zdaňovaní energie. Opatrenie bude možné hodnotiť v prípade žiadosti o jeho predĺženie po uplynutí obdobia platnosti.
               
            
            
               •Vysvetľujúce dokumenty (v prípade smerníc)
            
            
               
                  Návrh si nevyžaduje vysvetľujúce dokumenty k transpozícii.
               
            
            
               •Podrobné vysvetlenie konkrétnych ustanovení návrhu
            
            
               
                  V článku 1 sa stanovuje, že Holandsko bude môcť uplatňovať zníženú sadzbu dane na elektrinu priamo dodávanú plavidlám (okrem súkromných športových plavidiel) kotviacim v prístavoch (ďalej len „elektrina z pobrežnej elektrickej siete“). Daná sadzba dane nesmie byť nižšia ako 0,50 EUR/MWh, t. j. minimálna úroveň zdaňovania elektriny používanej na podnikateľské účely stanovená v smernici. Dodávky elektriny za zníženú sadzbu nebudú možné pre súkromné športové plavidlá vymedzené v článku 14 ods. 1 písm. c) druhom pododseku smernice 2003/96/ES.
               
               
                  V článku 2 sa stanovuje, že požadované povolenie sa v súlade so žiadosťou Holandska udeľuje s účinnosťou od 1. júla 2021 do 30. júna 2027, čo nepresahuje maximálne obdobie 6 rokov povolené smernicou.
               
            
            
               2021/0108 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa Holandsku povoľuje uplatňovať zníženú sadzbu dane z elektriny priamo dodávanej plavidlám kotviacim v prístave v súlade s článkom 19 smernice 2003/96/ES
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny
                  13
               , a najmä na jej článok 19,
            
            
               so zreteľom na návrh Európskej komisie,
            
            
               keďže:
            
         
         
            
               (1)Listom z 10. augusta 2020 Holandsko požiadalo o povolenie uplatňovať zníženú sadzbu dane z elektriny priamo dodávanej plavidlám námornej a vnútrozemskej vodnej dopravy kotviacim v prístave (ďalej len „elektrina z pobrežnej elektrickej siete“) v súlade s článkom 19 smernice 2003/96/ES.
            
            
               (2)Cieľom tejto zníženej sadzby dane, ktorú Holandsko zamýšľa uplatňovať, je ďalšia podpora zavádzania a využívania elektriny z pobrežnej elektrickej siete. Využívanie tejto elektriny sa považuje za spôsob uspokojovania energetických potrieb plavidiel kotviacich v prístavoch, ktorý je menej škodlivý pre životné prostredie než spaľovanie lodných palív týmito plavidlami.
            
            
               (3)Pokiaľ sa využívaním elektriny z pobrežnej elektrickej siete zabraňuje emisiám látok znečisťujúcich ovzdušie pochádzajúcich zo spaľovania lodných palív kotviacimi plavidlami, prispieva to k zlepšeniu kvality miestneho ovzdušia a k zníženiu hluku v prístavných mestách. Vzhľadom na osobitné podmienky štruktúry výroby elektriny v Holandsku sa okrem toho očakáva, že využívaním elektriny z pobrežnej elektrickej siete namiesto elektriny vyrábanej spaľovaním lodných palív na palube sa znížia emisie CO2, iné látky znečisťujúce ovzdušie aj hluk. Očakáva sa preto, že dané opatrenie prispeje k plneniu cieľov politík Únie v oblasti ochrany životného prostredia, zdravia a klímy.
            
            
               (4)Udelením povolenia Holandsku, aby na elektrinu z pobrežnej elektrickej siete uplatňovalo zníženú sadzbu dane, sa neprekročí rámec toho, čo je nevyhnutné na zvýšenie miery používania tejto elektriny, keďže výroba elektriny na palube zostane vo väčšine prípadov aj naďalej konkurencieschopnejšou alternatívou. Z toho istého dôvodu a vzhľadom na súčasnú pomerne nízku mieru preniknutia tejto technológie na trh uvedené opatrenie v období jeho uplatňovania pravdepodobne nepovedie k významnému narušeniu hospodárskej súťaže, a nebude teda mať nepriaznivý vplyv na riadne fungovanie vnútorného trhu.
            
            
               (5)V súlade s článkom 19 ods. 2 smernice 2003/96/ES každé povolenie udelené podľa uvedeného ustanovenia musí byť prísne časovo obmedzené. S cieľom zabezpečiť, aby bolo obdobie platnosti povolenia dostatočne dlhé na to, aby príslušné hospodárske subjekty neodradilo od uskutočňovania potrebných investícií, je vhodné povolenie udeliť od 1. júla 2021 do 30. júna 2027. Toto povolenie by sa však malo prestať uplatňovať od dátumu uplatňovania akýchkoľvek všeobecných ustanovení o daňových zvýhodneniach elektriny z pobrežnej elektrickej siete prijatých Radou podľa článku 113 alebo akéhokoľvek iného príslušného ustanovenia Zmluvy o fungovaní Európskej únie, ak by sa takéto ustanovenia začali uplatňovať pred 30. júnom 2027.
            
            
               (6)Týmto rozhodnutím nie je dotknuté uplatňovanie pravidiel Únie týkajúcich sa štátnej pomoci,
            
            
               PRIJALA TOTO ROZHODNUTIE:
            
            
               Článok 1
            
            
               Holandsku sa povoľuje uplatňovať zníženú sadzbu dane z elektriny, ktorá sa priamo dodáva zariadeniam zásobujúcim elektrinou z pobrežnej elektrickej siete plavidlá kotviace v prístavoch okrem súkromných športových plavidiel za predpokladu, že sa dodržia minimálne úrovne zdanenia podľa článku 10 smernice 2003/96/ES.
            
            
               Článok 2
            
            
               Toto rozhodnutie sa uplatňuje od 1. júla 2021 do 30. júna 2027.
            
            
               Pokiaľ by však Rada, konajúc na základe článku 113 ZFEÚ alebo akéhokoľvek iného príslušného ustanovenia Zmluvy o fungovaní Európskej únie, stanovila všeobecné pravidlá daňového zvýhodnenia elektriny z pobrežnej elektrickej siete, toto rozhodnutie sa prestane uplatňovať dňom nadobudnutia účinnosti uvedených všeobecných pravidiel.
            
            
               Článok 3
            
            
               Toto rozhodnutie je určené Holandskému kráľovstvu.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 283, 31.10.2003, s. 51 – 70.
               
               
                  
                     (2)
                  
                        Nariadenie Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 Zmluvy (Ú. v. EÚ L 187, 26.6.2014, s. 1 – 78).
               
               
                  
                     (3)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (4)
                  
                        SWD(2019) 329 final.
               
               
                  
                     (5)
                  
                        Závery Rady z 28. novembra 2019, 14608/19, FISC 458. 
               
               
                  
                     (6)
                  
                        Smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008, s. 1).
               
               
                  
                     (7)
                  
                        Smernica Európskeho parlamentu a Rady (EÚ) 2016/802 z 11. mája 2016 o znížení obsahu síry v niektorých kvapalných palivách (Ú. v. EÚ L 132, 21.5.2016, s. 58 – 78).
               
               
                  
                     (8)
                  
                        Smernica Európskeho parlamentu a Rady 2014/94/EÚ z 22. októbra 2014 o zavádzaní infraštruktúry pre alternatívne palivá (Ú. v. EÚ L 307, 28.10.2014, s. 1 – 20).
               
               
                  
                     (9)
                  
                        C(2014) 2231 final z 9. apríla 2014.
               
               
                  
                     (10)
                  
                        Odporúčanie Komisie 2006/339/ES z 8. mája 2006 týkajúce sa podpory využívania pobrežnej elektrickej siete pre lode kotviace v prístavoch Spoločenstva (Ú. v. EÚ L 125, 12.5.2006).
               
               
                  
                     (11)
                  
                        Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov Strategické ciele a odporúčania pre politiku EÚ v oblasti námornej dopravy do roku 2018, KOM(2009) 8 v konečnom znení z 21. januára 2009.
               
               
                  
                     (12)
                  
                        Generálne riaditeľstvo Európskej komisie pre životné prostredie, Service Contract Ship Emissions: Assignment, Abatement and Market-based Instruments, Task 2a – Shore-Side Electricity, August 2005 (Zmluva o poskytovaní služieb v oblasti emisií z lodí: prideľovanie emisií, ich znižovanie a trhové nástroje, Úloha 2a – Elektrická energia z pobrežnej siete), august 2005, 
                  http://ec.europa.eu/environment/air/pdf/task2_shoreside.pdf
                  . Analýza nákladov sa vykonala pre tri prístavy: Göteborg (Švédsko), Juneau a Long Beach (USA).
               
               
                  
                     (13)
                  
                        Ú. v. EÚ L 283, 31.10.2003, s. 51.